
Önszervező térkép (SOM) használata gazdasági elemzésekben

A dolgozatban demográfiai és oktatási adatok alapján becsültük meg a felsőoktatásban tanulók létszámát. A felhasznált adatok a KSH, a felvi.hu és az Oktatási Hivatal adatai. Az alkalmazott módszer a Kohonen-féle önszervező térkép (SOM), amely a neurális hálók egyik típusa. A SOM egy dimenziószám-csökkentő modell, használatos mintázatfelismerésre, klaszterezésre, azonban alkalmas az adatok közti nemlináris kapcsolatok feltárására és becslésre is.
A felhasznált adatok a 2000 és 2012 közötti intervallumban a következők voltak: népességszám, középiskolai tanulók, felsőoktatási hallgatók, érettségit szerzők, felsőfokú oklevelet szerzők, kezdő évfolyamos felsőoktatási hallgatók. Az 1982 és 2012 közötti intervallumban pedig a csecsemőhalandóság és élve születések száma. Így a 2012-ben születettek számából meg tudtuk becsülni a 2030-ban 18 éves korosztály létszámát.
Statisztikai módszerekkel megbecsültük a felsőoktatásban eltöltött évek számát két változatban.
Az adatokat a SOM által kezelhető adatstruktúrába importáltuk. A térkép tanítását követően megfigyelhető két jól elkülönülő klaszter, melyek között a választóvonal a 2008-as év. A tanítást jellemző kvantálási és topográfiai hiba alacsony értékei az adatfeldolgozás helyességét jelzik. A tanítást követően a 2001 és 2030 közötti intervallumra készítettünk becslést az említett két forgatókönyv szerint. A SOM által létrehozott súlyvektor-mátrix adataihoz tartozó neuronok átlagolása után kaptuk meg a becsült eredményeket.
Az eredmények szerint 2030-ra a felsőoktatási hallgatói létszámok 30-35%-os csökkenést mutatnak a 2011. évi állapothoz képest.
A csökkenő hallgatói létszámokat elsősorban a demográfiai helyzet okozza, amelyet egy ideig a felsőoktatás törvényi változásai képesek voltak ellensúlyozni, azonban a tendencia 2008-tól erőteljesen érzékelhető.
A felsőoktatásból kerülnek ki a tudományos kutatók, ill. maga a felsőoktatás is jelentős kutatás-fejlesztési és innovációs tevékenységet fejt ki, így a benne történő változások meghatározzás a K+F szektor, mint gazdasági ágazat jövőbeli helyzetét. Dolgozatunk ezen gazdasági hatások későbbi vizsgálatához szolgáltat alapot.



